Diari Oficial de la Generalitat Valenciana


Sumari del DOGV 4521, del 13-06-2003 (2003/6727)

Informació pública dels Estatuts de l'Agrupació d'Interés Urbanístic del Sector R-16 del PGOU de Bétera.
--------------------------------------------------------------------------------------------------------

### Dades del document

Número de DOGV
:   4521

Data del DOGV
:   13-06-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/6727


Organisme emissor
:   Agrupació d'Interés Urbanístic del Sector R-16 de Betera

Tipus de document
:   Anunci

Informació pública dels Estatuts de l'Agrupació d'Interés Urbanístic del Sector R-16 del PGOU de Bétera. [2003/M6727]
  
CAPÍTOL I
  
Denominació, personalitat jurídica i domicili
  
Article 1. Introducció
  
Els presents Estatuts regulen l'organització i el funcionament de l'agrupació d'interés urbanístic denominada Agrupació d'Interés Urbanístic del Sector R-16 de Bétera (en endavant: l'Agrupació), que es constituïx a l'empara del que disposa l'article 49 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant LRAU).
  
Article 2. Personalitat
  
L'Agrupació té personalitat jurídica pròpia i plena capacitat per al compliment dels seus fins. Amb motiu de la seua inscripció en el Registre de Programes i Agrupacions d'Interés Urbanístic de la Generalitat Valenciana, se sol·licitarà el reconeixement al seu favor, de la condició de persona juridicopública.
  
Article 3. Domicili
  
El domicili social de l'Agrupació és decidit i modificat per la seua Junta General, es comunica a tots els associats i es radica, en tot cas, a la ciutat de València.
  
Mentre no s'adopte una altra decisió, el domicili s'establix al carrer d'En Joan d'Àustria, número 4, 4t-118, edifici Apolo, 46573 València.
  
CAPÍTOL II
  
Objecte i fins. Àmbit de la seua aplicació i durada
  
Article 4. Fins de l'Agrupació
  
L'Agrupació es constituïx per a col·laborar i contribuir a la programació urbanística i a la urbanització efectiva del sector R16 del Pla General d'Ordenació de Bétera, recolzant l'alternativa tècnica i la proposició juridicoeconòmica que presenta l'entitat mercantil Auge Actuaciones Urbanísticas SL.
  
Article 5. Variacions en l'àmbit d'actuació
  
1. L'àmbit d'actuació que constituïx l'objecte primordial de l'Agrupació és l'identificat en l'article 4. Els associats fundadors de l'Agrupació compten amb la propietat de més de la meitat de la superfície del dit àmbit, la qual cosa es fa constar als efectes que disposa l'article 49 de la LRAU.
  
2. Este àmbit territorial podrà ser objecte de xicotetes modificacions perimetrals en la seua configuració definitiva, si així resultara preferible per al desenvolupament de la planificació urbanística, bé per imperatiu d'exigència plantejada per l'administració que aprove els instruments urbanístics necessaris, o bé per qualsevol altra circumstància, hui imprevisible, que ho faça convenient per a donar viabilitat a la urbanització dels terrenys.
  
3. Qualsevol modificació de l'àmbit d'actuació haurà de ser aprovada per la Junta General, excepte xicotets ajustaments de límit, de superfície inferior a un 3% de la total, dels quals es donarà compte en la primera Junta General que se celebre.
  
4. L'àmbit modificat ha de ser, en la major part de la seua superfície, propietat de membres de l'Agrupació i la modificació no ha d'impedir que Auge Actuaciones Urbanísticas, SL.
  
5. No obstant tot l'anterior, l'Agrupació es reserva la facultat d'actuar com a agrupació d'interés urbanístic respecte a qualssevol altres terrenys en el mateix sector, inclosos en una altra unitat d'execució i que, en més de la meitat de la seua superfície, siguen propietat dels associats.
  
Article 6. Durada
  
L'Agrupació tindrà durada temporal indefinida fins al compliment total del seu objecte social i, en especial, fins que concloga la urbanització de l'àmbit territorial descrit en els articles 4.1 i 5, llevat que, d'acord amb estos Estatuts, s'acorde posposar o anticipar la seua dissolució, per no resultar adjudicatari del PAI l'entitat mercantil Auge Actuaciones Urbanísticas, SL o qualsevol altre motiu que estime la Junta General .
  
CAPÍTOL III
  
Membres de l'Agrupació d'Interés Urbanístic,
  
 incorporacions i drets i obligacions d'estos
  
Article 7. Membres
  
1. Són membres de l'Agrupació, amb iguals drets i obligacions, els associats fundadors d'esta que van atorgar l'escriptura de constitució i els associats que a ella posteriorment s'adherisquen. Poden ser membres de l'Agrupació tant les persones físiques com les jurídiques.
  
2. Per a ser associat de l'Agrupació és necessari:
  
- Acceptar els presents Estatuts i el compromís irrevocable de complir les obligacions que en ells es fan constar pels associats.
  
- Ser propietari de terrenys inclosos dins de l'àmbit territorial expressat en l'article 4.1, si és procedent, 5 d'estos Estatuts. La qualitat d'associat a l'Agrupació és indissociable de la titularitat del domini dels dits terrenys.
  
- La condició d'associat es transmet amb la propietat dels terrenys afectes al compliment dels fins propis de l'Agrupació. En el contracte o acte d'alienació de finques comprensives dels dits terrenys s'haurà d'estipular, per a coneixement de l'adquirent, la seua obligació de subrogar-se en el lloc i estatut jurídic del transmetent en el compliment dels deures d'associat a esta Agrupació així com en els drets que la pertinença a ella conferix als seus membres.
  
- Qui adquirisca terrenys afectes al compliment dels fins de l'Agrupació quedarà, des del mateix moment de l'adquisició, obligat al compliment de les obligacions que, davant de l'Agrupació, estigueren pendents de compliment a costa o càrrec del transmetent, així com investit dels drets que aquell haguera adquirit davant de la pròpia Agrupació en qualitat de membre.
  
Els terrenys adquirits per tercers no podran ser exclosos de l'Agrupació d'Interés Urbanístic.
  
Article 8. Incorporacions
  
1. Els propietaris de finques incloses en l'àmbit territorial descrit en l'article 5 que no siguen fundadors d'esta, per no haver atorgat l'escriptura de constitució, podran incorporar-se a ella, amb posterioritat a la seua constitució, amb iguals obligacions i drets que els associats fundadors.
  
Per a això hauran d'atorgar escriptura pública d'adhesió, en la qual acrediten la propietat dels terrenys que els done dret a això, acceptar els Estatuts de l'Agrupació i assumir les obligacions derivades d'acords socials adoptats amb anterioritat a la seua incorporació.
  
2. L'adhesió, per a ser efectiva, ha de ser reconeguda per la Junta Directiva de l'Agrupació que, en la següent reunió que celebre, atorgarà el seu reconeixement a les sol·licituds que complisquen l'anteriorment estipulat. El reconeixement expressarà la quota de participació corresponent a l'adherit i la modificació de quota dels altres membres.
  
En les juntes generals, després de la lectura i, si és procedent, de l'aprovació de l'acta de la sessió precedent, serà preceptiu ratificar l'adhesió i resoldre, com a punt previ de l'orde del dia, qualsevol incident que s'haja suscitat amb motiu de noves sol·licituds d'adhesió.
  
3. L'adhesió podrà produir-se en qualsevol moment mentre existisca l'Agrupació.
  
4. Qualsevol persona que acredite davant dels òrgans rectors de l'Agrupació la seua condició de propietari de terrenys en l'àmbit a què es referix l'article 5.1 podrà sol·licitar dels òrgans rectors de l'Agrupació que se li informe dels acords socials vigents a fi de poder decidir la seua adhesió amb coneixement de causa.
  
Article 9. Finques afectes al compliment dels fins de l'Agrupació
  
1. Són finques afectes al compliment dels fins de l'Agrupació els terrenys propietat dels associats compresos dins de l'àmbit a què es referix l'article 4 o, si és procedent, 5.
  
2. Els associats tenen l'obligació legal d'acceptar l'afecció als fins propis de l'Agrupació de tots els terrenys de la seua propietat compresos dins de l'àmbit descrit en els articles 4 o 5, sense possible reserva d'exclusió.
  
3. L'afecció estipulada en el paràgraf anterior es disposa en aplicació de l'article 49 de la LRAU. La dita afecció es farà constar en el Registre de la Propietat, d'acord amb la dita llei.
  
4. Les transmissions de la propietat dels terrenys afectes que, en moment posterior a la incorporació de l'associat a l'Agrupació, aquell efectue a favor de tercer, comportarà per a l'adquirent les conseqüències expressades en l'article 7.4.
  
5. Els propietaris dels terrenys o finques afectes hauran de respondre precisament amb estes, mancomunadament i en la quota part que a cada un corresponga, del compliment de les obligacions socials de l'Agrupació.
  
6. L'afecció dels terrenys als fins propis de l'Agrupació d'Interés Urbanístic no suposa, en cap cas, transmissió de propietat o de domini d'estos a favor de la dita Agrupació.
  
Article 10. Registre d'Associats
  
L'Agrupació d'Interés Urbanístic portarà un registre dels seus associats i de finca afectes als fins de l'Agrupació. El registre es formalitzarà mitjançant un llibre acreditatiu de les circumstàncies personals i hipotecàries rellevants dels associats i les seues finques afectes. Es tindrà com a domicili dels membres el que estos comuniquen per a consignar-lo en este registre.
  
Article 11. Drets i obligacions
  
1. Els membres de l'Agrupació d'Interés Urbanístic tindran els següents drets:
  
- Participar amb veu i vot en la Junta General.
  
- Ser elector i postular-se com a candidat per a l'elecció dels càrrecs socials en els termes establits per estos Estatuts.
  
- Presentar proposicions, mocions i suggeriment davant dels òrgans rectors de l'Agrupació que, com a mínim, hauran de deliberar i resoldre sobre la seua presa en consideració.
  
- Participar en els resultats de la gestió en proporció a les seues respectives quotes de participació.
  
- Ser informat i notificat per escrit dels acords dels òrgans rectors, mitjançant remissió de còpia de l'acta corresponent.
  
2. Els membres associats a l'Agrupació d'Interés Urbanístic hauran de complir les següents obligacions:
  
A) Lliurar al Consell Directiu còpia dels títols acreditatius que justifiquen la propietat i altres drets i càrregues que graven aquella, quedant obligats a comunicar qualsevol variació rellevant que es produïsca.
  
En el cas que els immobles es trobaren gravats o arrendats, hauran de facilitar el nom i domicili dels corresponents titulars d'estos drets expressant l'import i classe de gravamen. Els perjuís que puguen ser ocasionats a l'Agrupació d'Interés Urbanístic amb motiu de la incorrecció o omissió de les dades que va facilitar o va ometre.
  
B) Complir les obligacions i càrregues urbanístiques que els corresponguen d'acord amb la llei. L'incompliment per part d'algun membre de les dites obligacions donarà dret a l'Agrupació, no sols a exigir el seu compliment, sinó també a reclamar els danys i perjuís que l'incompliment ocasionara a esta o a l'urbanitzador.
  
C) Contribuir a les despeses de funcionament de l'Agrupació en proporció a la seua respectiva quota de participació.
  
D) Mantindre la més eficaç unitat d'acció, solidàriament amb els acords socials, enfront de l'urbanitzador, enfront de l'administració actuant i enfront de tercers subjectes, públics o privats, els interessos dels quals puguen entrar en col·lisió amb els de l'Agrupació.
  
E) No incorporar-se, ni pertànyer a una altra agrupació d'interés urbanístic l'àmbit territorial d'acció social de la qual coincidisca totalment o parcialment amb el de la present Agrupació.
  
Es fa constar que, entre les obligacions dels associats no està la d'executar, totalment o en part, les obres d'urbanització, ja que això correspon a l'urbanitzador, qui serà retribuït per això en la forma que disposa el programa. En el cas que l'Agrupació convinga amb Auge Actuaciones Urbanísticas SL adquirir la condició d'urbanitzador, l'acord de la Junta General en què això es decidisca, establirà si es modifica o no este punt dels presents Estatuts i els mitjans amb què, en este cas, es farà front a les despeses d'urbanització.
  
Article 12. Exercici de facultats
  
1. Els membres de l'Agrupació podran exercir les facultats que d'acord amb dret tinguen sobre les respectives parcel·les i edificis de què siguen propietaris. La incorporació a l'Agrupació no limita les seues facultats per a alienar, usufructar o hipotecar la propietat de les finques.
  
2. Els cotitulars d'una finca o dret hauran de designar una sola persona per a l'exercici de les seues facultats com a membres de l'Agrupació i respondran solidàriament de les seues obligacions davant d'ella.
  
3. Quan les finques pertanguen a persones que tinguen limitada la seua capacitat d'obrar, estaran representades en l'Agrupació d'Interés Urbanístic pels que tinguen la representació legal d'estes.
  
4. Els membres de la Junta General o del Consell Directiu (excepte el president i el vicepresident en exercici de les seues funcions), podran assistir a les reunions i votar-hi per ells mateixos o per mitjà d'un mandatari acreditatiu en forma davant del secretari.
  
Si el mandat és per temps indefinit haurà d'atorgar-se en escriptura pública.
  
Si el mandat és per a una sola sessió, consta de forma inequívoca, i el manador és un altre membre de l'òrgan corresponent, bastarà amb notificar-lo per escrit al president.
  
CAPÍTOL IV
  
Òrgans de govern i administració de l'Agrupació
  
 d'Interés Urbanístic
  
Article 13. Òrgans de govern i administració
  
1. L'Agrupació d'Interés Urbanístic es regirà pels següents òrgans:
  
A) Junta General.
  
B) Consell Directiu.
  
C) President.
  
D) Secretari.
  
E) El tresorer.
  
La Junta General, quan ho estime convenient, podrà designar un gerent amb les facultats que expressament es determinen en el corresponent acord.
  
2. Els càrrecs hauran de recaure necessàriament en persones físiques, sense perjuí que el titular puga designar mandatari que el represente. El president només pot delegar les seues funcions en el vicepresident i este no pot subdelegar. El secretari pot ser cessat si així ho disposa qui el va nomenar.
  
Article 14. Quotes de participació
  
1. La quota de participació de cada soci en els drets i obligacions establits en estos Estatuts i la seua quota de vot en la Junta General, serà proporcional a la superfície de terrenys de què siga propietari cada membre de l'Agrupació dins dels límits de l'àmbit territorial expressat en els articles 4.1 i 5 d'estos Estatuts.
  
Per cada metre quadrat de superfície de propietat afecta, el membre de l'Agrupació tindrà dret a un vot en la Junta General.
  
2. Quan un associat perda part de la superfície de la seua propietat, per reparcel·lació urbanística, seguirà conservant la quota de participació que originàriament li corresponia.
  
3. Les derrames per despeses i la resta d'obligacions econòmiques dels associats s'exigiran, a cada u, en proporció a la quota de proporció que correspon al vot ponderat segons expressa el paràgraf 2 precedent. La mateixa regla s'aplicarà per al repartiment de beneficis.
  
4. En el moment de constitució de l'Agrupació, les quotes de participació i vot que corresponen als seus fundadors és l'assenyalat en l'escriptura fundacional.
  
Article 15. Règim de convocatòries i quòrum
  
1. Les reunions de la Junta seran convocades pel seu president, per pròpia iniciativa o per sol·licitud escrita de membres amb un terç, almenys, de quotes de participació, que serà atesa en el termini màxim d'un mes. També poden ser convocades pel Consell. Al seu torn, les reunions del Consell les convoca el president, per decisió pròpia o a proposta (per escrit i amb 15 dies d'antelació) de dos vocals, almenys. La convocatòria, notificada per escrit i per un mitjà que deixe constància del seu enviament, cursada amb 10 hàbils d'antelació, assenyalarà lloc, data i hora de la sessió, i acompanyarà l'orde del dia, redactat a voluntat de qui sol·licite la reunió.
  
2. Per a la vàlida constitució de la Junta General i del Consell Directiu, a efectes de la celebració de sessions, deliberacions i presa d'acords, es requerirà la presència del president i secretari o, si és procedent, dels qui els substituïsquen, i la de la meitat, almenys, dels seus membres.
  
Transcorreguda una hora des de la fixada en la convocatòria, la sessió podrà començar si, almenys, estan presents membres que tinguen quota de vot que represente un terç del total de l'Agrupació.
  
No obstant això, quedarà vàlidament constituït l'òrgan per acord unànime de tots els seus membres, reunits en sessió, encara que no s'hagen complit els requisits de convocatòria.
  
3. L'incompliment o compliment defectuós dels requisits estatutaris de la convocatòria de les reunions dels òrgans socials, serà causa de nul·litat dels acords que s'adopten.
  
Article 16. Actes i certificats
  
1. De cada reunió dels òrgans col·legiats s'alçarà acta i en ella es farà constar, clarament i suscintament, els acords adoptats i el resultat de les votacions celebrades.
  
2. Les dites actes figuraran en el llibre d'actes corresponent, degudament diligenciades, i seran firmades pel president i el secretari del Consell Rector.
  
3. A requeriment dels membres o d'autoritats podrà el secretari, amb el vistiplau del president, expedir certificats del contingut del llibre d'actes.
  
Secció 1a. De la Junta General
  
Article 17. Composició i règim de votació
  
1. És el màxim òrgan de govern de l'Agrupació d'Interés Urbanístic i estarà compost per tots els seus membres, els quals podran decidir sobre qualssevol assumptes d'interés de l'Agrupació que consten en l'orde del dia, quedant obligats tots els membres al compliment dels seus acords, fins i tot els dissidents i els que no hagen assistit a la reunió, sense perjuí de les accions pertinents.
  
2. Els acords de la Junta General s'adoptaran, excepte disposició especial en contra d'estos Estatuts, per majoria simple de vots; cada membre en tindrà tants com a metres quadrats reals i reconeguts de superfície tinguen les finques de la seua propietat afectes a l'actuació.
  
Article 18. Classes de Junta General. Convocatòria, orde del dia i atribucions
  
1. La Junta General podrà ser ordinària i extraordinària.
  
L'Assemblea General ordinària se celebrarà una vegada al semestre dins dels mesos de febrer i octubre.
  
La Junta General extraordinària se celebrarà quan siga procedent segons l'article 15.1.
  
2. L'orde del dia el fixarà el president o el Consell, si és procedent. Si la reunió és extraordinària ho farà atenent a allò que s'ha sol·licitat per qui demane la convocatòria. Si la reunió és ordinària, prèviament haurà de ser aprovat pel Consell Directiu.
  
3. Són facultats de la Junta General:
  
A) Modificació dels Estatuts.
  
B) Nomenament del president.
  
C) Aprovació o atorgament de conformitat als instruments d'ordenació o gestió urbanística que afecten físicament o econòmicament tot l'àmbit descrit en l'article 5, així com les dels seus modificats.
  
D) Proposta de dissolució de l'Agrupació d'Interés Urbanístic.
  
E) Ratificació d'acords del Consell Directiu respecte a l'adhesió de nous membres i al nou repartiment de quotes de participació.
  
F) Fixació dels mitjans econòmics i aportacions, tant ordinàries com extraordinàries.
  
G) Decisions relatives a la designació o suport a la designació de la persona de l'urbanitzador o a la iniciativa per a assumir o cedir la dita condició per l'Agrupació.
  
H) Autoritzar la realització de tota classe d'actes de domini, tals com adquisicions, alienacions, segregacions, divisions, agrupacions, permutes, obres, plantacions, declaracions d'obra nova, constitució de drets reals i actes de gravamen de béns immobles propietat de l'Agrupació.
  
I) Prendre coneixement de les cessions i canvis de la condició d'urbanitzador.
  
J) Controlar les tasques de l'urbanitzador que explicarà davant de la Junta les vicissituds succeïdes respecte a la tramitació i desenvolupament del programa.
  
K) Acordar, si és procedent, la formalització de crèdits i préstecs.
  
Són delegables en el Consell Directiu les facultats expressades en les lletres F), H) i K).
  
Secció 2a. Del Consell Directiu
  
Article 19. Composició i elecció del Consell Directiu
  
El Consell Directiu estarà format pels membres que en cada cas designe la Junta General, amb un mínim de tres i un màxim de 12.
  
I entre ells es designaran els càrrecs de president, secretari i tresorer. Podrà també designar-se un vicepresident.
  
Els membres del Consell seran elegits per la Junta General, i els càrrecs pel propi Consell, entre els seus membres, llevat que també els designe la Junta General.
  
Article 20. Mandat
  
1. El mandat de membres del Consell Directiu tindrà una duració de quatre anys i són reelegibles sense limitació.
  
2. Si la Junta General acordara el cessament d'un o més components del Consell Directiu, en la mateixa sessió en què així ho decidisca haurà d'acordar el nomenament de la persona o persones que hagueren de substituir-los fins a la renovació total d'este.
  
Article 21. Competències del Consell Directiu
  
1. Corresponen al Consell Directiu la facultat de gestió i representació dels interessos comuns de l'Agrupació d'Interés Urbanístic.
  
2. Seran funcions específiques del Consell Directiu:
  
A) Executar els acords de la Junta General.
  
B) Exercir les competències que li delegue la Junta General.
  
C) Administrar els fons de l'Agrupació donant compte a la Junta General.
  
D) Subscriure actes i contractes civils, amb autorització de la Junta General, en els assumptes que li corresponga.
  
E) Fer i exigir pagaments, cobraments i liquidacions, qualssevol que siguen la seua causa jurídica i la persona o entitat obligada.
  
F) Obrir i mantindre comptes corrents i depòsits en establiments bancaris o de crèdit, ingressant i retirant d'ells fons a la seua conveniència.
  
G) Realitzar operacions amb la hisenda pública en qualssevol de les seues caixes, bancs de caràcter oficial o privat, caixes d'estalvi, societats o empreses.
  
H) Acordar la realització de tota classe d'actes de domini tals com adquisicions, alienacions, segregacions, divisions, declaracions d'obra nova, constitució de drets reals, cancel·lació d'estos, etcètera, relatius als béns i drets pertanyents a l'Agrupació d'Interés Urbanístic; es requeriran per als actes anunciats a l'aprovació prèvia de la Junta General.
  
I) Examinar les sol·licituds d'adhesió, reconéixer estes i donar compte d'elles a la Junta General.
  
J) Designar el vicepresident, entre els seus vocals, i el secretari, entre ells o entre altres persones, fins i tot no pertanyents a l'Agrupació.
  
K) Contractar personal eventual durant la vigència de l'Agrupació d'Interés Urbanístic, així com assessoraments externs de qualsevol classe, i fixar la seua retribució i règim de treball. Tota contractació de personal exigix ratificació de la Junta General.
  
L) Notificar als òrgans urbanístics competents els acords que hagen de tindre efectes davant d'aquells.
  
M) Sol·licitar la concessió de beneficis fiscals i exempcions tributàries, així com subvencions, que les disposicions vigents establisquen o permeten obtindre a favor de l'Agrupació d'Interés Urbanístic, per la seua condició urbanística o per qualsevol altre motiu legal.
  
N) Controlar les actuacions i gestions que vaja realitzant l'urbanitzador en realització del programa.
  
Ñ) Fixar els mitjans econòmics i aportacions, tant ordinàries com extraordinàries, així com els terminis per a efectuar-les, dins dels pressuposts màxims que haja prèviament fixat la Junta General.
  
O) Concert d'operacions de crèdit, fins i tot amb garantia hipotecària, dins dels pressuposts màxims i condicions específiques que fixe la Junta General.
  
P) Cobrir les vacants que en el seu si es produïsquen fins a la següent reunió de la Junta General.
  
Q) Nomenar gerents i apoderats així com delegar les seues facultats.
  
R) Exigir als membres de l'Agrupació el compliment de les seues obligacions i el rescabalament dels perjuís que el seu incompliment irrogue.
  
S) Exigir als propietaris afectats per la unitat d'execució, i a la pròpia administració, el compliment de les obligacions que a estos imposa la legislació urbanística i els que es deriven de la programació concertada amb l'urbanitzador.
  
T) Requerir l'administració perquè intervinga en els supòsits en què la legislació urbanística ho autoritze, per a fer valdre els drets i interessos de l'Agrupació.
  
U) Encarregar-se de la representació de l'Agrupació i de les relacions ordinàries d'esta amb l'urbanitzador i davant d'ell.
  
V) Informar-se permanentment de tots els assumptes que siguen d'interés de l'Agrupació en el desenvolupament de l'actuació urbanitzadora amb la qual aquella col·labora.
  
X) Determinar provisionalment les quotes de participació dels nous membres que s'adherisquen fins a la seua ratificació per la Junta General, així com les modificacions derivades de l'adhesió i les quotes dels membres prèviament incorporats que foren pertinents.
  
I) Informar als propietaris no associats de la possibilitat d'adhesió i mediar en els conflictes que se susciten entre l'urbanitzador i els propietaris afectats per la programació ratificada per l'Agrupació.
  
Z) Exercir totes les facultats i poders de l'Agrupació d'Interés Urbanístic no reservades expressament a la Junta General.
  
3. EL Consell Directiu podrà delegar en el president les funcions que estime adequades, entre les anteriorment assenyalades, per a fer més àgil el seu funcionament.
  
Article 22. Votacions en el Consell Directiu
  
Les votacions en el Consell Directiu es dirimiran per majoria simple dels assistents, presents o representats. En cas d'empat prevaldrà la postura dels qui tinguen major quota de participació.
  
Secció 3a. Del president
  
Article 23. Funcions
  
Seran funcions del president:
  
A) Convocar, presidir i dirigir les deliberacions i votacions en els altres òrgans de govern de l'Agrupació.
  
B) Tindre la representació judicial i extrajudicial de l'Agrupació d'Interés Urbanístic i dels seus òrgans de govern, podent atorgar poders a terceres persones per a l'exercici de la dita representació.
  
C) Autoritzar les actes de la Junta General i del Consell Directiu i els certificats que d'elles s'expedisquen.
  
D) En la forma que el Consell Directiu determine, obrir, seguir i cancel·lar a nom de l'Agrupació d'Interés Urbanístics comptes corrents i d'estalvi; disposar d'ells amb la firma de dos vocals designats pel Consell Directiu.
  
E) Acusar recepció de correspondència, notificacions, factures, requeriments i sol·licituds d'adhesió.
  
F) Fer complir els Estatuts i els acords socials.
  
G) Representar l'Agrupació davant de les administracions públiques i realitzar davant d'elles totes les gestions i els tràmits que siguen necessaris per al bon desenvolupament de l'execució del programa, urbanització i reparcel·lació, donant compte a la Junta General.
  
H) Totes les que siguen inherents al seu càrrec o siguen delegades per altres òrgans.
  
Article 24. Vicepresident
  
El vicepresident substituïx el president en cas de vacant, absència, demora, incapacitat o indisposició, l'auxilia en l'exercici de les seues funcions o exercix estes per delegació autoritzada davant del secretari.
  
Llevat que la Junta General acorde el seu nomenament, serà designat pel Consell Directiu que acordarà les condicions de nomenament, cessament o renovació. En cessar el Consell Directiu el vicepresident queda en funcions.
  
Article 25. El secretari
  
Llevat que la Junta General acorde el seu nomenament, el secretari serà nomenat pel Consell Directiu. La seua durada no serà superior a la del seu mandat com a membre del Consell, i serà susceptible de reelecció i cessament a voluntat del dit òrgan. En absència del secretari designat el substituirà qualsevol persona que per a això designe el Consell Directiu.
  
Article 26. Funcions
  
Seran funcions del secretari:
  
A) Assistir a totes les reunions de la Junta General i del Consell Directiu, alçant acta d'elles i transcrivint les de la Junta en llibre diligenciat a l'efecte.
  
B) Expedir certificats del contingut del llibre d'actes, amb el vistiplau del president.
  
C) Exercir, si és procedent, les funcions juridicoadministratives que li foren encarregades pels òrgans de govern de l'Agrupació.
  
D) Portar un llibre registre en què es relacionaran tots els socis integrants de l'Agrupació d'Interés Urbanístic, amb expressió dels seus respectius noms, cognoms, domicili, data d'incorporació, finques de la seua propietat afectes als fins de l'Agrupació i quota de participació i la resta de circumstàncies rellevants.
  
CAPÍTOL V
  
Mitjans econòmics
  
Article 27. Mitjan econòmics de l'Agrupació.
  
1. Estaran constituïts per les aportacions dels seus membres, acordades per la Junta General.
  
2. Les despeses generals i ordinàries de funcionament de l'Agrupació seran sufragades per Auge Actuaciones Urbanísticas SL, mentre esta mantinga la seua condició d'agent urbanitzador, o la pretenga amb la ratificació de l'Agrupació i la preferència d'adjudicació que esta conferix. Estes despeses inclouen exclusivament les de secretaria, les de personal- si n'hi ha- les de protocol·litzacions notarials o registrals, així com taxes administratives que corresponguen a l'Agrupació per la seua constitució o desenvolupament de les seues activitats ordinàries i les despeses derivades del règim normal de reunions i despeses de funcionament ordinàries de l'Agrupació (papereria, correu, telèfon, local de reunions i anàlegs).
  
Article 28. Exacció d'aportacions
  
L'exacció d'aportacions, l'efectuarà el Consell Directiu, mitjançant requeriment individual i utilitzant els mitjans que el dret concedisca a l'Agrupació. L'exacció a càrrec i compte dels membres, si n'hi ha, haurà de practicar-se dins dels pressuposts autoritzats per la Junta General.
  
Article 29. Comptabilitat
  
L'Agrupació portarà la comptabilitat de la gestió econòmica en els llibres adequats i legalitzats perquè es puga donar raó de les operacions efectuades i es deduïsquen d'ells els comptes que han de rendir-se.
  
CAPÍTOL VI
  
Règim jurídic, dissolució i liquidació
  
Article 30. Recursos
  
Els acords dels òrgans de l'Agrupació d'Interés Urbanístic podran ser impugnats pels membres d'esta en el termini de 15 dies hàbils des de la seua adopció o notificació, en cas de no haver assistit a la reunió. Per a la impugnació d'acords de la Junta s'exigirà haver efectuat reserva expressa de vot que haurà de constar en l'acta.
  
Article 31. Dissolució
  
L'Agrupació es podrà dissoldre per acord dels seus membres sempre que s'hagen complit els fins per als quals es va crer i no serà procedent la seua dissolució mentre no conste el compliment de les operacions que estiguen pendents.
  
Article 32. Liquidació
  
Acordada vàlidament la dissolució de l'Agrupació, el seu Consell Directiu procedirà a la liquidació mitjançant el cobrament de crèdits i pagament de deutes i el romanent, si n'hi ha, es distribuirà entre els seus membres en proporció a les seues quotes de participació.